Frans Boudewijn Waanders | News | NWU | North-West University
Prof Frans Waanders, Direkteur, Skool vir Chemiese en Mineraal Ingenieurswese, NWU
Aangesien my navorsing hoofsaaklik op steenkool gefokus is, is besluit om die Mössbauertegniek ook by die Noordwes-Universiteit se Potchefstroomkampus in te span. Deur 'n ondersoek na die ysterhoudende minerale in die steenkool te loods, kan verskeie afleidings gemaak word oor die veranderings wat die steenkool tydens verwering, vergassing of verbranding ondergaan.
Nog 'n mineralogiese projek wat vir mynbou-instansies gedoen word, behels die identifikasie van minerale en hul verandering in loogprosesse of reduksieprosesse. Deur middel van Mössbaueranalises kan vasgestel word watter veranderings 'n sulfiederts ondergaan vir die herwinning van die basismetale uit die erts. Die Mössbauer-tegniek is uniek in die sin dat die verskillende toestande van die yster ioon in die mineraal toon wat weer gebruik kan word om optimale mineraalverwerkingsprosesse te identifiseer.
Daar is samewerking met verskeie universiteite in die land asook industrievennote wat verseker dat die Mössbauertegniek nie net by die Noordwes-Universiteit aangewend word nie, maar dat ander institute ook van hierdie fasiliteit gebruik kan maak. Op die onlangse ISIAME konferensie (International Symposium on the Industrial Applications of the Mössbauer Effect) is besluit om hierdie vierjaarlikse konferensie in Suid Afrika te hou en ek sal as organiseerder van hierdie konferensie optree.